Jongmense weet nie vir wie om te stem nieBykans een uit vyf jong Suid-Afrikaners is besluitelose kiesers, volgens ŉ opname wat Maandag vrygestel is. Sowat 18% van 2 212 mense wat deur Pondering Panda ondervra is, het gesê hulle het nog nie ŉ besluit gemaak vir wie hulle volgende jaar in die algemene verkiesing gaan stem nie. Altesaam 56% het gesê hulle weet vir wie hulle gaan stem en 26% het gesê hulle beplan om nie te stem nie. Die respondente is almal tussen 18 en 34 jaar oud en het via hul selfone regoor die land aan die opname deelgeneem. Altesaam 21% van bruin mense het gesê hulle kan nie ŉ besluit maak nie. Slegs 18% van swartmense en 17% witmense het dieselfde antwoord gegee. “Die getalle bewys dat daar ŉ belangrike groep kiesers is wat nog nie deur enige politieke party oortuig is nie,” het Shirley Wakefield, woordvoerder van Pondering Panda, gesê. “Daar is baie stemme te werf in dié groep besluitelose kiesers.”